予初春被病中夏少間勉入省局偶成二十二韵
作者：强至
朝代：宋

paragraphs: 東風吹春來，移疾聊少休。
寒熱戰予軀，漸如錯春秋。
侵尋日以劇，謁告牒屢投。
性命吾自安，所負空食羞。
交親每問訊，愛者或見憂。
伏枕數晦朔，忽忽月四周。
有叟肆囁嚅，咄哉我何尤。
騰口狀予疾，張大實頗浮。
背憎詋休咎，唯恐予疾瘳。
寧獨冀術勝，仍欲悅予仇。
叟乎汝何愚，天命非爾謀。
生死籍素定，理莫移恩讎。
身世如寄客，日月速置郵。
引照盍自儆，霜雪滿汝頭。
胡然不如止，脅肩諂貴游。
干進苟朝暮，利吻銛戈矛。
予今偶不死，官意滋悠悠。
却來坐省局，心迹逾林丘。
北扉對新篁，陰薄幹已脩。
薰風送瀟灑，不博千戶侯。
富貴功名間，有待終無求。
鸞鳳志寥廓，燕雀徒啾啾。